סיפור על סידור עתיק/צביה מורגנשטרן.

אביטל בת שבע . היא בת הזקונים במשפחה.

יש לה אחות בכורה, ושלושה אחים בנים.

האחים של אביטל לפעמים אומרים לה שהיא קטנה. אבל אביטל יודעת שהיא לא. פעם היא היתה נעלבת מזה, עכשיו כבר לא , כי אביטל יודעת שהיא באמת גדולה. היא בת שבע , תלמידה בבית ספר, יודעת לקרוא ואפילו כבר קיבלה סידור של גדולים. לכבוד מסיבת הסידור בכיתה, אמא רקמה לסידור עטיפה יפה.

אביטל אוהבת את הסידור שלה, אבל יש סידור אחר שהיא אוהבת יותר, סידור שפעם גילתה .

כי אביטל אוהבת לפתוח מגרות וקופסאות בבית, לעלות על סולם ולהציץ במדפים הגבוהים. פעם מצאה באחת הקופסאות תמונות ישנות, ובפעם אחרת את העגיל שאמא איבדה. אך יותר מכל אוהבת אביטל לפתוח את המגירה שאבא מרשה לה בשולחן העבודה שלו.

כשהיא פותחת אותה אבא תמיד אומר לה "היזהרי! , זה יקר לנו"

ומה יש במגירה?

יש בה קופסא גדולה עשויה עץ , ושכשמרימים את מכסה העץ הרקוע, מגלים תחתיו סידור ישן מאוד.

לראשונה גילתה אביטל את הסידור כשהיתה בת חמש וחצי.

כאשר התכופפה ופתחה את מגירה שתחת השולחן הגדול של אבא, מצאה את הקופסא ובתוכה ספר שהדפים בו חומים והריח שלהם נעים ואחר.

"לא לא, אל תגעי! זה עלול להיקרע", קראה אמא .

"בקופסא הזו אנו שומרים סידור תפילה שהיה שייך לסבתא שלי, סבתא חיה. זהו סידור עתיק מפעם-פעם.- לפני שנולדת, לפני שאני נולדתי, ואפילו לפני שנולדה סבתא נאוה. סבתא חיה קיבלה את הסידור הזה ביום חתונתה, ואנחנו שומרים עליו".

אמא הוציאה את הסידור מהקופסא- והריח הנעים, מילא את החדר.

היא פתחה בעדינות את הכריכה , העבירה עמוד ועוד עמוד והצביעה על הכתוב ואמרה: " אביטלי, את מזהה את האות הזו?

אביטל התבוננה באותיות השחורות הגדולות ואמרה :"זו מ'. ואחריה ו' ואז ד' וה' .

"יפה מאוד! כתוב כאן מודה.. והנה המילה 'אני'

" כמו ה"מודה אני" שאני אומרת בבוקר?" שאלה אביטל בהתרגשות.

"בדיוק – כמו שכולנו אומרים בבוקר".

אמא נשקה לסידור והשיבה אותו לקופסא הגדולה, אביטל הגישה את המכסה וביחד והן סגרו את הקופסא.

"אמא , הסידור הזה הוא הדבר הכי שווה שגיליתי, את מרשה לי להתפלל בו?" "לא" לחשה אמא "ואני רק מרשה לך להביט בו. את לא מוציאה אותו מהקופסא בלעדיי. מבטיחה?"

"כן...".

מאוחר יותר, כשאמא ואביטל היו במטבח, שאלה אביטל :

"מי זו סבתא חיה? אני מכירה את סבתא מרים ואת סבתא נאוה. אין לי עוד סבתות."

אמא חייכה : "סבתא חיה היא אמא של סבתא נאוה. היא נולדה בארץ שנקראת אוסטריה, התחתנה עם סבא צבי, וביחד הם עלו לארץ ישראל. כאן נולדה להם הבת נאוה, ושהיא גדלה היא נישאה לסבא שלמה והם ההורים שלי".

זה היה מוזר היה לדמיין את סבתא נאוה בתור ילדה, הבת של סבתא חיה.

את השם חיה, אביטל שומעת מדי פעם. . אבא ואמא לפעמים קוראים כך לאחותה הבכורה יעלי- "יעל חיה"- כי זה שמה המלא.

.

"ליעלי קוראים גם חיה כי היתה לך סבתא חיה?" שאלה אביטל

"נכון" ענתה אמא. "את כל כך חכמה".

והיום, ההתרגשות בבית גדולה. מחר, יעלי עומדת להנשא לדני החתן שלה. שמלת הכלה הלבנה תלויה בחדר, ממתינה לכלה יעל חיה שתלבש אותה. גם אביטל מחכה ללבוש את שמלת השושבינה הורודה. היא תפזר פרחים לפני הכלה, בדרך לחופה. כולם נרגשים ואביטל לא רוצה להעציב את אבא ואמא ולומר להם שהיום כשפתחה את המגרה, הקופסא והסידור לא היו בה.

אביטל רצתה להריח את ריח הדפים העתיקים האחר והמרגיע, והם אינם.

אביטל מחליטה שהיא לא תספר על האבדה , אחרי החתונה היא תמצא את הסידור והכל יהיה בסדר...

אולי תספר לאבא?

בחוץ כבר מחשיך ובבית המולה, אמא ויעלי מודיעות שהן הולכות למקום של כלות, ועוד מעט ישובו הביתה.

אביטל מתחילה לחפש. אחיה מיכאל שואל :" מה קרה? איבדת משהו? משהו שקשור לחתונה?"

"לא, סתם, אולי אכין ליעל עוד מתנה".- היא עונה.

מחפשת בין המגירות והמדפים- ולא מוצאת את הקופסא היקרה.

אבא אומר שכבר מאוחר ועליה לישון. ומחר זה היום הגדול ןחשוב שיהיה לה כוח לרקוד עם הכלה.

אחרי שאבא מכסה אותה ואומר איתה "קריאת שמע" ,לפני שהיא נרדמת, אביטל חושבת לספר לאבא שהסידור העתיק אבד , אבל מחליטה שתמצא אותו מחר מוקדם בבוקר.

"אבא אתה מתרגש?" שואלת אביטל

"מאוד . מאוד . את לא יודעת כמה " עונה אבא

"כמו כשאני נולדתי?"

"דומה"

"גם אני , אף פעם לא הייתי בחתונה של אחותי הגדולה"

אבא מחייך ונושק לבתו הקטנה.

"לילה טוב אבא ותמסור בבקשה גם לאמא ויעלי לילה טוב"

אביטל עוצמת עיניים , היא חושבת על החתונה ועל הסידור העתיק.

ובבוקר... אביטל מתעוררת מוקדם, קופצת ממיטתה ורוקדת: "היום החתונה של יעלי!!" נוטלת את ידיה ורצה לסלון.

והנה יעלי עומדת ומתפללת בכוונה גדולה מתוך הסידור העתיק! ועל השולחן עומדת הקופסא הנהדרת.

יעלי מסיימת את התפילה, מנשקת את הסידור, מניחה אותו ומחייכת.

"בוקר טוב אחותי המתוקה!" היא אומרת.

"בוקר טוב לכלה היפה!" עונה אביטל.

"את יודעת אביטלוש," אומרת יעלי ומלטפת את ראשה של אחותה, "אתמול קיבלתי מאמא מתנה שכל כך מרגשת אותי. אמא נתנה לי את הסידור של סבתא חיה".

"מה?" שואלת אביטל בתמיהה. "למה?"

"כי אני נושאת את השם שלה",

"יעל חיה" אומרת אביטל בטון מבוגר.

"נכון" צוחקת יעלי.

הנה הביטי, הסידור הזה נכתב לפני יותר ממאה שנים, סבתא חיה אמא של סבתא נאוה קיבלה אותו במתנה ביום חתונתה, ואתמול לכבוד החתונה שלי, קיבלתי אותו אני, כאן בארץ ישראל..

יעלי מחבקת את אביטל ואביטל מניחה את ידיה על הסידור העתיק.

"את גם אוהבת את הריח שלו?" היא שואלת

"כן" לוחשת יעלי "זה ריח שיש בו המון זיכרונות. אני יכולה לבקש ממך משהו?" שואלת יעלי את אביטל

"ברור." עונה אביטל בחיוך

יעל חיה מדפדפת בזהירות בסידור ואומרת: " יש כאן תפילה שאת מכירה, בואי נאמר אותה יחד."

אביטל מכירה את האותיות והניקוד, והיא מתחילה לקרוא בקול גדול :"זה היום עשה ה' נגילה ונשמחה בו."

והאחיות שרות ביחד, וקוראות בקול גדול: "הודו לה' כי טוב כי לעולם חסדו."